**Pozdravni nagovor Marijana Križmana, predsednika ZZB Slovenije v Dražgošah, 12. januarja 2025**

Tovarišice in tovariši, spoštovani prisotni, dovolite mi, da najprej pozdravim današnjo slavnostno govornico, predsednico Državnega zbora RS gospo Urško Klakočar-Zupančič, ki poskuša v DZ vnesti drugačne vzorce obnašanja in dostojnost, ki so jo nekateri poteptali. Pozdravljam prvega predsednika tov. Milana Kučana, predsednika organizacijskega komiteja za prireditve Po stezah artizanske Jelovice generala Ladislava Lipiča in vse, ki že leta pripravljate to odmevno in za zgodovino slovenskega naroda pomembno slovesnost, ostale visoke goste in vse , ki ste se prišli pokloniti spominu žrtvam legendarne dražgoške bitke.

Spoštovani, letos 9. maja 2025 bo minilo 80 let od zmage nad fašizmom in nacizmom zato vam želim na kratko predstaviti nekaj stališč in pogledov **ZZB Slovenije.**

Organizacija OF in partizanskega odporniškega gibanja je temeljila na globokih zgodovinskih izkušnjah in spoznanjih, da se mora narod samoorganizirati za obrambo svojega obstoja. Leta 1941 je bil slovenski narod obsojen na poitalijančenje, ponemčenje, pomadžarjenje in izgon s svoje zemlje. Zato je imelo odporniško gibanje široko ljudsko podporo in moč za zmago. Temeljilo je na globokem prepričanju, da je za narodovo osvoboditev potrebno skupno delovanje političnih in narodovih sil, ki ni ideološko pogojeno in izključujoče**.** Ko so v pomladnih dneh leta 1945 partizanske čete, v katerih je bilo okrog 40.000 slovenskih partizanov, vstopale v slovenska mesta in vasi, so jih prebivalci navdušeno pozdravljali ter proslavljali zmago, osvoboditev in mir.

Partizansko gibanje je bilo del velike zavezniške koalicije zahodnih demokracij in vzhodne komunistične Sovjetske zveze. Uživalo je njeno vsestransko podporo. Bilo je del skupnega evropskega in svetovnega odporniškega gibanja. Slovenski narod se je z OF in partizanskim bojem uvrstil med narode, ki imajo neizbrisno in častno mesto v veliki zavezniški koaliciji zmagovitega boja zoper fašizem in nacizem med drugo svetovno vojno.

Vsi, ki danes postavljajo pod vprašaj odločitev za oborožen odpor, naj se ozrejo k Francozom, Angležem, Rusom, Američanom in drugim narodom, ki so se družno dvignili proti osvajalskim silam osi in jih premagali. Premagali so tudi Petaine, Quislinge, Rupnikein podobne. Zavezniške sile so že v času vojne pošiljale svoje predstavnike v partizanske enote, jim materialno pomagale ter priznavale odločitve oblasti, ki jo je OF vzpostavljala na osvobojenih ozemljih. Partizanska vojska je bila priznana kot del zmagovitih zavezniških sil. Partizanska zmaga in odpor domačega prebivalstva sta bila ključna tudi v pogajanjih z zavezniki za priključitev Primorske, cone B slovenskim ozemljem.

Partizanska zmaga ob podpori zaveznikov je pomenila poraz okupacijskih vojsk, vključno z domačimi kolaborantskimi enotami. Zavezniki so se že vnaprej odločili prepustiti partizanskim enotam domobrance in druge okupatorjem podložne vojske, ki so bežale čez Karavanke.

Medvojne in povojne poboje razoroženih pripadnikov okupacijskih vojaških in policijskih enot je ZZB nekajkrat obsodila in izrecno obžalovala. Nekajkrat je poudarila svoje stališče do spoštljivega pokopa vseh mrtvih, hkrati pa je ves čas odločno nasprotovala izkoriščanju teh vprašanj, še posebej pietete do mrtvih, za oživljanje ideoloških in političnih nasprotij. Tudi zdaj ZZB to tragedijo ob izteku druge svetovne vojne obsoja kot dejanje, ki je bilo v nasprotju z osnovnimi načeli civilizacije in človečnosti, in se bo še naprej zavzemala za pomiritev.

ZZB razume narodno pomiritev kot normalno sožitje državljanov v medsebojnem spoštovanju človekovih pravic ne glede na različne nazore in politična prepričanja. Temelj pomiritve in vzpostavljanja normalnih razmer za politični dialog je vzpostavljanje zaupanja, ki se gradi na priznanju in sprejemanju zgodovinske resnice, nespremenljivosti zgodovinskih dejstev, na spoštovanju moralnih standardov. Gre za to, da bi drug drugemu odpustili, ne pa pozabili, in poiskali skupno pot, ki smo jo ljudje praktično udejanjali že prej, prepričljivo pa potrdili s plebiscitom decembra leta 1990. Pieteta do mrtvih zahteva, da na njihovih grobovih ne bijemo političnih in ideoloških bitk in spoštljiv odnos do vseh mrtvih, vseh žrtev velikega in tragičnega časa naših polpreteklih dni.

Smrt fašizmu !